Geluk! Karlien van Jaarsveld en haar 'Liefling' is verloof
JY LEES NOU Geluk! Karlien van Jaarsveld en haar 'Liefling' is verloof
Die sangeres Karlien van Jaarsveld is verloof! Derick Hougaard, voormalige Springbok en Blou Bul, het haar gisteraand gevra om met hom te trou en sy het “ja” gesê.
"Hi julle, deel graag nuus met julle..." het sy gisteraand op Facebook geskryf. "Ek is so opgewonde!! Derick het nou net my gevra om te trou!! JA JA JA! Lekker slaap almal."
Karlien was nie vanoggend op haar selfoon bereikbaar nie, maar Beeld berig vandag Derick het haar op 'n gholfbaan verras met 'n gedekte tafel met sjampanje en aarbeie. "Dit was alles so wonderlik! Derick het my glad nie voorberei nie en ons het nie baie oor trou gepraat nie," het Karlien aan Beeld gesê.
Die troue sal na verwagting in Oktober of November plaasvind. Hou sarie.com dop vir meer inligting later!
SÓ HET SY OOR DERICK GESELS IN DIE FEBRUARIE-UITGAWE VAN SARIE
Die tweet het mekaar eintlik al ses jaar gelede ontmoet by ’n vertoning van Bobby op Langebaan aan die Weskus.
“Hy het so ’n bietjie met my kom gesels. Hy sê ek het met hom geflirt, maar hy jok, ek het definitief nie!” roep sy uit.
Daarna het hulle mekaar jare lank nie gesien nie, maar “hy sê ek het in sy kop vasgesteek”.
En toe, ná al die jare, het hulle mekaar verlede jaar in Maart weer heel toevallig raakgeloop op ’n troue. Hulle het albei ’n drankie by die kroeg bestel en Karlien was glo ’n visioen in ’n lang swart oorvourok met ’n láé hals en ’n oop rug. Toe neem Derick sy kans waar. Sy lag.
“Ek maak toe so half of ek hom nie hier aan my regterkant sien nie.” Maar nommers is uitgeruil, SMS’e het gevlieg en ’n paar maande later het hy haar saamgenooi na sy suster se troue op Piketberg.
“Ons het twee weke lank by sy ma-hulle gekuier.” Haar neus kreukel van die skaamgeid. “En toe het ons daar net baie verlief geraak.”
Nou is hulle beste pêlle.
“Met geen van my vorige ouens was dit so nie. Sy energie is lekker. En hy sing altyd vir my, al kan hy glad nie sing nie! Hy sing uit volle bors met sy hele hart vir my.”
“Needles and pins” van Smokie is sy gunsteling. Sy begin self sing om te demonstreer, klap haar vingers met die vierkantige wit naels. “I saw it today, I saw a face,” sing sy. Dan skater sy en gooi vir Baboo nog ’n stuk biltong, tik-tik-tik met die naels op die houtblad.
Met dié dat hy nou vir die Engelse klubspan Saracens speel, woon hy in Londen, maar tot dusver is hulle nog heeltyd bymekaar – die popster en die sportster, met niks se ge-nege-tot-vyf-werkery wat in hul pad staan nie.
“Of ek kuier by hom of hy kuier by my. Dit het sover net so uitgewerk. Die langste dat ons uitmekaar was, was ’n maand en toe het ons heeltyd ge-Skype.”
Maar selfs al bly hulle weke lank by mekaar oor, slaap hulle nie saam nie.
“Baie keer dink jy, man, ek gaan vir altyd saam met hierdie ou wees, jy kan maar by hom slaap. Maar ek glo glad nie daaraan om voor die huwelik saam te slaap nie. Jy gee alles van jouself weg. Gelukkig glo Derick dit ook.”
Maklik is dit nie altyd nie, gee sy met ’n verleë laggie toe.
“Dis vir seker ’n uitdaging, maar ons staan sterk. Kyk, ons vry lekker, maar ons weet waar’s die limit.”
Tog voel hierdie verhouding vir haar na “the real deal”.